b'\n_START_ARTICLE_\nMINUSCA\n_START_SECTION_\nBakgrunn\n_START_PARAGRAPH_\nBakgrunnen for operasjonen var at Den sentralafrikanske republikk siden 2013 var preget av en voldelig konflikt der oppr\xc3\xb8rsgruppen Seleka tilkjempet seg makten. Mer enn 5\xc2\xa0000 mennesker ble drept fra januar til september 2014 og 25\xc2\xa0% av befolkningen flyktet fra sine hjem som f\xc3\xb8lge av stridighetene mellom kristne og muslimer. FN anslo at antallet barnesoldater kunne v\xc3\xa6re oppe i 10\xc2\xa0000._NEWLINE_Den afrikanske union (AU) og Frankrike sendte i 2013 soldater til landet. MINUSCA overtok 15. september oppgavene til MISCA, AUs fredsbevarende styrke. FNs kontor for fredsbygging, BINUCA, ble samtidig integrert i MINUSCA.\n_START_SECTION_\nMandat\n_START_PARAGRAPH_\nSikkerhetsr\xc3\xa5det ga MINUSCA i oppgave \xc3\xa5 beskytte sivile, st\xc3\xb8tte overgangsprosessen og de midlertidige myndighetene i landet, sikre leveranser av n\xc3\xb8dhjelp og FNs arbeid, fremme menneskerettighetene, st\xc3\xb8tte rettsapparatet og rettsstaten, samt arbeide for avv\xc3\xa6pning, demobilisering, reintegrering av soldater i v\xc3\xa6pnede grupper og repatriering av stridende fra utlandet.\n_START_SECTION_\nStyrke og ledelse\n_START_PARAGRAPH_\nSikkerhetsr\xc3\xa5det godkjente en uniformert styrke p\xc3\xa5 11\xc2\xa0820 for MINUSCA, st\xc3\xb8rsteparten av dette soldater, men ogs\xc3\xa5 en komponent av politifolk. Per 28. februar 2017 hadde MINUSCA en styrke p\xc3\xa5 12\xc2\xa0158 mann i uniform, derav 10\xc2\xa0044 soldater, 426 milit\xc3\xa6robservat\xc3\xb8rer og 1\xc2\xa0688 politifolk._NEWLINE_Styrkens politiske leder er gaboneren Parfait Onanga-Anyanga, som er spesialrepresentant for FNs generalsekret\xc3\xa6r. Styrkesjef er generall\xc3\xb8ytnant Balla Ke\xc3\xafta fra Senegal.'